recursal/SuperWikiNEXT-32B huggingface dataset:
**Dead Ringer** on rock-artistin Meat Loafin (Marvin Lee Aday) toinen albumi, joka julkaistiin vuonna 1981. Musiikki levyllä on pullollaan suurellisia sovituksia, kuoroja ja Meat Loafin tunneskaalaa edestakaisin surffaavaa tulkintaa. Jim Steinman aloitti työt *Bat Out of Hellin* seuraajaksi kaavaillun albumin *Bad for Goodin* parissa 1979. Tänä aikana kiertue-elämä, huumeet ja uupumus veivät tilapäisesti Meat Loafin äänen. Laulajan ja hänen managerinsa David Sonenbergin tiet myös erosivat ja asian tiimoilta riideltiin. Meat Loaf julisti henkilökohtaisen konkurssin hieman myöhemmin. Levy-yhtiön painostamana ja laulajaa vailla, Steinman päätti laulaa levyllä itse ja kirjoittaa Meat Loafille kokonaan uuden levyn. Steinmanin kertomaa tästä ajasta: *"Käytin seitsemän kuukautta jatko-osan tekemiseen hänen kanssaan ja se oli yhtä helvettiä. Hän oli menettänyt äänensä ja talonsa ja oli menettämässä järkensä."*

Näyteltyään elokuvassa *Roadie*, Meat Loaf sai äänensä takaisin ja 1980 palasi työskentelemään uuden albumin pariin. Steinman oli kirjoittanut viisi uutta kappaletta vanhan *More than you deserven* lisäksi - tätä laulua Meat Loaf oli jo esittänyt Steinmanin samannimisessä musikaalissa.

Albumilta julkaistiin neljä singleä: pieneksi hitiksi noussut *Dead Ringer for Love* (jolla laulaa vierailevana vokalistina Cher), *I'm gonna love her for both of us*, *Read 'em and weep* ja *Peel out*.

Kappaleet
---------

1. Peel out – 6.32
2. I'm gonna love her for both of us – 7.08
3. More than you deserve  - 6.57
4. I'll kill you if you don't come back – 6.23
5. Read 'em and weep – 5.27
6. Nocturnal pleasure – 0.37
7. Dead Ringer for Love – 4.22
8. Everything is permitted – 4.40

Kaikki kappaleet Jim Steinmanin käsialaa. Kannen kuvan on piirtänyt Berni Wrightson.

Tuotanto
--------

* Tuottajat: Meat Loaf, Stephan Galfas, Jimmy Iovine ja Jim Steinman
* Miksaus: Bob Clearmountain ja Stephan Galfas
* Masterointi: Bob Ludwig
* Sovitus: Jim Steinman, Roy Bittan, Tom Malone, Alden Shuman, Roy Straigis

Muusikot
--------

* laulu - Meat Loaf, Leslie Loaf, Jim Steinman, Cher, Rory Dodd, Ted Neeley, Allan Nicholls, Eric Troyer, Rhonda Coullet
* kitarat - Davey Johnstone, Mick Ronson, Joe DeAngelis
* basso - Steve Buslowe
* piano ja koskettimet - Nicky Hopkins, Larry Fast, Roy Bittan
* rummut ja lyömäsoittimet - Max Weinberg, Liberty DeVitto, Jimmy Maelen
* puhaltimet - Alan Rubin, Lou Marani, Lou Delgatto, Tom Malone
Biskupinin rekonsturoituja taloja ja puista suoja-aitaa.
Biskupinin torni.
Biskupinjärvi
Tulisija asumuksen sisällä.
**Biskupin** oli rautakautinen linnoitettu kylä (puolaksi *gród*) nykyisessä Żninin pikkukaupungissa, Gąsawkajoen varressa Puolassa. Se oli puisin suoja-aidoin ympäröity kylä, jossa oli noin sata pitkätaloa. 

Paikka on 90 km koilliseen Poznańista, 8 km Zninistä etelään Kuyavian-Pommerin läänissä. Kylä kuuluu Luzatian kulttuurin Biskupinin ryhmään. Kylää kaivettiin vuosina 1936–1939 juuri toisen maailmansodan kynnyksellä ja sitä sanottiin "Puolan Pompejiksi". Kylä on muuttunut eri asutusvaiheissa.

Natsit väittivät paikkaa germaaniseksi ja antoivat paikalle nimen "Urstädt", ja jatkoivat itse kaivauksia paikalla vuosina 1940–1942.

Biskupinin Arkeopark-ulkomuseossa voi tutustua varhaisrautakauteen ja moniin Biskupinin rekonstruoituihin talotyypeihin.

Biskupinin ajoitus
------------------

Biskupin on ajoitettu varhaisrautakauteen, Hallstatt C ja D.

* 720±150
* 560±150
* 620±150
* A2 4C, VII: 620±150 (Gif 493

Aiheesta muualla
----------------

* (Arkistoitu – Internet Archive)

CommonsCommons
Wikimedia Commonsissa on kuvia tai muita tiedostoja aiheesta **Biskupin**.
Demeter ja Metaneira, yksityiskohta apulialaisesta punakuviohydriasta
**Metaneira** (m.kreik. Μετάνειρα) oli kreikkalaisessa mytologiassa Eleusiin kuningatar ja Keleoksen, Attikan kuninkaan, puoliso. Demeterin etsiessä tytärtään Persefonea vanhan naisen hahmossa Keleos otti hänet vastaan vieraanvaraisesti. Vastapalvelukseksi kuningas, joka ei tunnistanut jumalaista vierastaan, pyysi Demeteriä hoitamaan kahta poikaansa, Demofonia ja Triptolemosta.

Kiitokseksi vieraanvaraisuudesta Demeter päätti tehdä Demofonista kuolemattoman polttamalla tämän kuolevaisen sielun pois perheen tulisijalla joka yö. Metaneira kuitenkin yllätti jumalattaren eräänä yönä pitämässä poikaansa tulessa ja keskeytti rituaalin huutamalla kauhusta, jolloin hänen poikansa paloi tuhkaksi. Demeter paljasti tällöin itsensä, ja opetti Triptolemokselle maanviljelyn taidon.[1][2]

Lähteet
-------

1. ↑  Apollodoros: *Bibliotheke* ('Kirjasto') 1.5.1 (engl. käännös)
2. ↑  Homeeriset hymnit, *Demeterille* 2 (engl. käännös)
**Mary Curtis Verna** (myös *Curtis-Verna*; o.s. *Curtis*; 9. toukokuuta 1921 Salem, Massachusetts – 4. joulukuuta 2009) oli yhdysvaltalainen oopperalaulaja, äänialaltaan sopraano.

Curtis Verna opiskeli Hollinsin yliopistossa (Virginia) ja Juilliard Schoolissa ennen muuttamista Italiaan, jossa opiskeli Ettore Vernan johdolla. Vernan kanssa hän solmi myöhemmin ensimmäisen avioliittonsa. Milanon Teatro Liricossa tekemänsä debyytin jälkeen Curtis Verna esiintyi sopraanopääosissa maailman johtavissa oopperataloissa. Hän lauloi muun muassa Münchenissä, Wienissä, Monte Carlossa, Lissabonissa, Barcelonassa, Lontoossa, Buenos Airesissa ja eri puolilla Yhdysvaltoja. Ensimmäisen esiintymisensä Yhdysvalloissa Verna teki vuonna 1952, ja Metropolitan-oopperassa hän lauloi vuosina 1957–1966. Roolien joukossa olivat Aida ja Leonora.

Curtis Verna aloitti Washingtonin yliopiston musiikkikoulun laulun laitoksen johtamisen vuonna 1969. Tästä tehtävästä hän jäi eläkkeelle vuonna 1991. Kuollessaan 88-vuotiaana vuonna 2009 hän oli ollut yli neljänkymmenen vuoden ajan naimisissa Giuseppe Basilen kanssa.

Lähteet
-------

1. 1 2 3 4 5  Mary Curtis-Verna, 1921-2009 University of Washington
2. 1 2 3  From Johnson's Kids to Lemonade Opera Victoria Etnier Villamil


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
	+ 2
	+ 3
* VIAF
	+ 2
	+ 3
* WorldCat

 |
|  |
| Kansalliset | 
* Espanja
* Ranska
* BnF data
* Saksa
	+ 2
* Yhdysvallat
* Tšekki
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* BMLO
* Deutsche Biographie

 |
|  |
| Muut | 
* Europeana

 |

 |
Rachmilewitz
**Moshe Rachmilewitz** (1899–1985) oli israelilainen hematologi. Hänelle myönnettiin lääketieteen Israel-palkinto vuonna 1964.

Rachmilewitz syntyi juutalaisperheeseen Venäjällä ja opiskeli Königsbergissä ja Berliinissä, ja muutti Palestiinan brittiläiseen mandaattiin vuonna 1926. Hän oli yksi vaikutti merkittävästi Israelin terveydenhuoltojärjestelmän kehittämiseen ja vaikutti myös kansainvälisesti Maailman terveysjärjestön jäsenenä.

Lähteet
-------

1. 1 2 3  Rachmilewitz, Moshe | Encyclopedia.com *www.encyclopedia.com*. Viitattu 5.3.2021.
2. 1 2  Moshe Rachmilewitz Dead at 86 *Jewish Telegraphic Agency*.  21.10.1985. Viitattu 5.3.2021. (englanniksi)
3. ↑  Yad Vashem: *The Encyclopedia of Jewish Life Before and During the Holocaust: K-Sered*, s. 851. NYU Press, 2001.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Israel

 |

 |
**Logomo** on tapahtumakeskus Turussa Pohjolan kaupunginosassa, Turun päärautatieaseman tuntumassa. Näyttely- ja tapahtumatilojen lisäksi Logomossa on ravintola sekä toimitiloja yrityksille ja taiteilijoille. Aiemmin Logomo toimi VR:n konepajana. Kulttuurikeskukseksi rakennus avattiin vuonna 2011, jolloin se toimi yhtenä Euroopan kulttuuripääkaupunkivuoden päätapahtumatiloista. Rakennuksesta on toimitilaa noin 9 000 neliömetriä.

Rakennuksen vanhin osa on rakennettu vuonna 1876 VR:n konepajaksi, ja sitä on laajennettu myöhemmin yhdeksään otteeseen.

Tapahtumat
----------

Logomossa järjestetään paljon erilaisia tapahtumia kuten konferensseja, konsertteja ja muita kulttuuritapahtumia. Logomo toimi myös Turun kaupunginteatterin väistötilana varsinaisen teatterirakennuksen ollessa remontissa 2014. Logomossa on tehty myös erilaisia tv-tuotantoja, muun muassa *The Voice of Finland*, The Voice Kids ja Uuden Musiikin Kilpailu 2019, 2022 sekä 2023

Logomossa sijaitsi Turun Euroopan kulttuuripääkaupunkivuoden 2011 ajan muun muassa nykyvalokuvataiteen näyttely "Liisa ihmemaassa", Tom of Finland -retrospektiivi, UEFA:n kokoama jalkapalloaiheinen "Only a game" -näyttely, Kiasman tuottamat Eija-Liisa Ahtilan ja Isaac Julienin videoinstallaatiot ja Tiedekeskus Heurekan kanssa yhteistyössä luotu tulta käsittelevä näyttely "Tuli on irti". Logomon kävijämäärä vuonna 2019 oli 377 000.

Logomo Byrå
-----------

Logomossa avattiin kesäkuussa 2013 Logomo Byrå -nimiset toimitilat. Byrån 5 000 neliön toimitilat kokoavat saman katon alle lähes 50 yritystä ja runsaat 200 luovan alan ammattilaista. Luovista aloista edustettuina ovat mm. palvelumuotoilu, markkinointi ja mainonta, konsultointi sekä koulutus ja tutkimus. Yritysten toimitilojen lisäksi Logomossa on yli 500 m2 taiteilijoiden työ- ja ateljeetiloja.*lähde?*

Logomo Konttori
---------------

Huhtikuussa 2015 Logomoon valmistui Logomo Konttori -nimiset toimitilat. Konttorissa on noin 25 yritystä, joissa työskentelee noin 200 työntekijää.

Lähteet
-------

1. ↑  Petra Ristola: Logomo on valmis – alueen kehitys jatkuu  30.3.2015. Yle Uutiset. Viitattu 17.1.2018.
2. ↑  Logomo voisi laajentua varikon alueelle *Turkulainen*.  16.6.2015.  Arkistoitu 17.1.2018. Viitattu 17.1.2018.
3. ↑
4. ↑
5. ↑  Darude feat. Sebastian Rejman: Look Away on Suomen euroviisuedustaja – Ympäristöteema siivitti selvään voittoon *yle.fi*. Viitattu 21.5.2019.
6. ↑  Logomon esittely Turku 2011. Viitattu 23.1.2011.
7. ↑  Hiltunen, Tarja: Logomon kävijämäärä nousi *Yle Uutiset*.  17.1.2020. Viitattu 11.3.2022.
8. ↑

Aiheesta muualla
----------------

* Logomon viralliset kotisivut
* Laura Lahtovaara: Työtilojen vaikutus työn tuottavuuteen ja työntekijän työhyvinvointiin : case Logomo Byrå (opinnäytetyö)  2015. Turun ammattikorkeakoulu.
* Nummelin, Juri: "Turku: Pelastuksena Logomo", *Filmihullu* 1/2013.
* Repo, Virve: Institutionaalista tilaa tuottamassa - Logomo taiteilijoiden ja luovien alojen tilana. Alue & Ympäristö 2016. https://aluejaymparisto.journal.fi/article/view/60682/22568
**Logouana** on maalaiskunta Sikasson alueen Koutialan piirissä Malissa. Sen keskuskylä Leleni sijaitsee 30 kilometriä Koutialasta maanteitse itään. Kunnassa on 8 400 ja keskuskylässä 3 500 asukasta (vuonna 2009).

Logouanan kunta rajoittuu pohjoisessa Koutialan piirin Sorobasson ja Gouadji Kaon, idässä Zébalan, etelässä Nafangan ja lännessä Sincinan ja Yognogon kuntiin. Alue on pinnanmuodostukseltaan lähinnä tasankoa. Kasvillisuus on pensassavannia.

Kuntaan kuuluu viisi kylää. Asukkaat ovat etupäässä miniankoja ja fulbeja.

Seudun pääelinkeino on maatalous. Tärkeimmät viljelykasvit ovat puuvilla, maissi, hirssi ja durra. Kotieläimiä ovat naudat, lampaat, vuohet ja aasit.

Lähteet
-------

1. 1 2  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 9.3.2018.
2. ↑  Mali - Région de Sikasso: Carte de référence *reliefweb.int*. Viitattu 9.3.2018.
3. 1 2 3  Plan de Sécurité Alimentaire: Commune Rurale de Logouana 2006-2008 *fsg.afre.msu.edu*.  2006.  Arkistoitu 2.12.2013. Viitattu 9.3.2018.
**Börje Bernhard Rajalin** (s. 11. helmikuuta 1933 Helsinki)*lähde?* on suomalainen taidekäsityöläinen. Hänet tunnetaan parhaiten hopeaseppänä, joka on työskennellyt muun muassa Kalevala Koru Oy:lle.

Alkuperäiseltä ammatiltaan Rajalin on hopeaseppä. Hänen suunnittelemansa hopeakorut ovat muodoiltaan yksinkertaisia, ja niissä käytetään koristeena usein kiviä ja ornamentteja. Rajalinin luoman korumalliston on arvioitu lisänneen tuntuvasti hopeakorujen suosiota Suomessa. Vuonna 1958 Rajalin sai kansainvälistä mainetta osallistumalla menestyksekkäästi korumuotoilun avantgarde-näyttelyyn yhdessä Elis Kaupin ja Eero Rislakin kanssa. Rajalinista tuli Kalevala Korun pääsuunnittelija vuonna 1956 ja hän toimi pitkään yhtiön taiteellisena johtajana.

Rajalin on toiminut myös teollisena muotoilijana ja näyttelyarkkitehtina. Rajalin oli Taideteollisen oppilaitoksen yliopettaja vuosina 1962–1972 ja sen metallitaiteen osaston johtaja vuosina 1969–1972. Hänellä oli vahvat yhteydet teollisuuteen ja hän suunnitteli muun muassa Strömberg Oy:lle.

Rajalinin yksi merkittävimmistä muotoilukohteista oli Helsingin metro. Hän sai yhdessä Antti Nurmesniemen kanssa suurimman osan metrojunien muotoilutyöstä. Nurmesniemen ja Rajalinin tavoitteena oli esteettisesti korkeatasoinen metro, jonka ulkonäkö kestäisi aikaa. He tekivät yhteistyötä myös asemien suunnittelijoiden kanssa, jotta metrosta ja asemista tulisi tyylikäs kokonaisuus. Helsingin metrosta onkin sanottu, että se on kaunis kuin koru.

Rajalin sai kultamitalin Milanon triennaalista vuonna 1960, Lunning-palkinnon vuonna 1963 ja Pro Finlandia -mitalin 1968. Hänet valittiin Taideteollisen korkeakoulun kunniajäseneksi 2002 .

Lähteet
-------

* Uppslagsverket Finland[vanhentunut linkki]
* Päivi Simpanen: Helsingin metro muotoilun näkökulmasta. Opinnäytetyö.
* Suomalaisen muotoilun muodit, nimet, materiaalit ja yritykset (kookas.fi)

### Viitteet

1. ↑  Suomen Leijonan Pro Finlandia -mitalin saajat aakkosjärjestyksessä - Ritarikunnat *ritarikunnat.fi*.  9.10.2020. Viitattu 31.1.2022.
2. ↑  Tunnustukset, palkitut / Kunniajäsenet Taideteollinen korkeakoulu. Viitattu 25.10.2010.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Puola

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo

 |

 |
**Logi**, **Loge** (muinaisnorjaa "tuli") tai **Hálogi** ("korkea liekki") on tulijättiläinen sekä tulen jumala ja henkilöitymä skandinaavisessa mytologiassa. Hän on Fornjótr-nimisen jättiläisen poika ja Ægirin (merijättiläinen) ja Kárin (tuulen jumala) veli. Logi meni naimisiin Glöð-tulijättiläisen kanssa ja heille syntyi kaksi kaunista tytärtä, Eisa ("kipinä" tai "kekäle") ja Eimyrja ("hiillos" tai "tuhka").

Ei ole varmuutta onko Logia pidetty samana jumalana kuin Edda-runoissa kuvattu Loki, koska molemmat esiintyvät samassa tarinassa kamppaillen toisiaan vastaan.

Richard Wagnerin oopperoissa Loge on tulen puolijumala ja hänen nimellään tehdään tuleen liittyviä sanaleikkejä.

Maininnat
---------

### *Gylfaginning*

Logi esiintyy Snorri Sturlusonin kirjoittaman *Proosa-Eddan* kolmannessa osassa, *Gylfaginningissa*. Tarinassa Thorin ja Lokin matkasta Útgarða-Loki -jättiläisen linnalle Jotunheimiin Loki ja Logi käyvät syömiskilpailun toisiaan vastaan. Kilpailijat olivat yhtä nopeita syömään lihaa, mutta mahtinsa näyttämiseksi Logi söi luut ja sen puulautasenkin, jolle liha oli asetettu. Útgarða-Loki selitti jälkeenpäin Login olevan itse kulovalkea.

### *Flateyjarbók*

*Flateyjarbókissa* mainitaan Login suku. Fornjótr jättiläisellä on kolme poikaa: yksi heistä oli Hlér, toinen Logi, kolmas Kári. Kári hallitsi tuulta, Logi tulta ja Hlér meriä.

Kuu
---

Saturnuksen kuu Loge on nimetty Login mukaan.

Lähteet
-------

1. ↑  *Flateyjarbók*
2. ↑  In Depth: Loge
**Belenos** (vaihtoehtoisia nimiä **Belenus**, **Belinus**, **Belinu**, **Bellinus**, **Belus**, **Beli**) eli "loistava" oli kelttiläisen mytologian valon jumala, jota palvottiin Galliassa, Britanniassa ja nykyisen Italian sekä Itävallan alueilla. Hänelle rakennettuja pyhäkköjä oli Skotlannista aina Adrianmerelle asti. Belenos tarkoittaa *loistavaa* ja hänet yhdistetään tuleen ja parantamiseen. Belenos oli myös lampaiden ja karjan suojelija. Roomalaisena aikana hänet yhdistettiin Apolloon. Hänen vaimonsa oli Belisama.

Kelttien kevätjuhla Beltane on saattanut alun perin liittyä Belenoksen palvontamenoihin.

Katso myös
----------

* Keltit
* Asterix (usealla hahmolla on tapana vannoa tai kirota Belenoksen nimeen)

Lähteet
-------

* James, Simon: Keltit. Otava, 2005. ISBN 951-1-19271-X.

### Viitteet

1. ↑  James 2005, s. 89
2. ↑  Micha F. Lindemans: Belenus *Encyclopedia Mythica*. Viitattu 1.10.2009. englanti
3. ↑  Encyclopædia Britannica: Belenus *Encyclopædia Britannica Online.*. Viitattu 2.10.2009. englanti
**Serial Peripheral Interface** (SPI) on synkroninen sarjaväylä, jossa on erillinen tahdistussignalointi. Sitä käytetään tyypillisesti laitteiden sisäisesti, enimmäkseen sulautetuissa järjestelmissä.

Väylän kehitti Motorola 1980-luvun alkupuolella. Motorolan mikrokontrolleri MC68HC05C4 oli yksi ensimmäisiä, joissa väylä toteutettiin laitteistolla. Alkuperäinen kuvaus on dokumentti Application Node AN991/D "Using the Serial Peripheral Interface to Communicate Between Multiple Microcomputers" vuodelta 1987. Tämä ei ole spesifikaatio, vaan käyttöohje Motorolan piireille. Määritelmä ei määrittele esim. protokollaa väylän käyttöön, vaikka olettaakin väylällä siirrettävän 8-bittisiä tavuja ilman tarkistussummia tai virheenkorjausta tms. Määrittely jäi myöhemmin Freescale Semiconductorille ja NXP Semiconductorsille, joka on julkaissut viimeisen revision vuonna 2002.

SPI perustuu puhtaasti isäntä/orja-periaatteeseen, jossa isäntä tuottaa kellosignaalin. Väylä käyttää neljää signaalia master-out/slave-in (MOSI), master-in/slave-out (MISO), serial clock (SCK) ja slave select (SS). SS-signaalin avulla isäntä valitsee käytettävän laitteen. Kommunikointi tapahtuu kahteen suuntaan (full-duplex) kellon tahdissa bitti kerrallaan.
Eri laitteissa on eroja kellosignaalin polariteetissa (CPOL) ja vaiheessa, tahdistetaanko tiedonsiirto kellosignaalin nousevaan vai laskevaan reunaan (CPHA).

Viitteet
--------

1. ↑  AN991/D "Using the Serial Peripheral Interface to Communicate Between Multiple Microcomputers", 1987
**Susanna "Sussu" Laaksonen** (s. 2. huhtikuuta*lähde?* 1970 Taivassalo) on suomalainen käsikirjoittaja. Hän on kirjoittanut muun muassa *Pelkovaara*-televisiosarjan sekä ollut mukana kirjoittamassa televisiosarjoja *Käenpesä* ja *Salatut elämät*.

Opiskelu ja ura
---------------

Laaksonen opiskeli aluksi englantilaista filologiaa, kirjallisuustiedettä ja filosofiaa Turun yliopistossa, minkä jälkeen hän opiskeli stipendeillä Miamin yliopistossa ja suoritti siellä alemman korkeakoulututkinnon elokuva-, televisio- ja radiotuotannossa. Hän oli sen jälkeen työharjoittelussa New Yorkissa ja tultuaan takaisin Suomeen hän opiskeli Taideteollisen korkeakoulun elokuvataiteen osastolla ja valmistui sieltä taiteen maisteriksi käsikirjoittamisen alalta.

Laaksonen on kirjoittanut Pelkovaara-nimisen televisiosarjan ja ollut mukana kirjoittamassa Käenpesä- ja Salatut elämät -sarjoja. Hän on kirjoittanut myös teatteriin näytelmiä, kuten *Tumma nainen* joka sai kantaesityksensä helsinkiläissä KokoTeatterissa 2001, ja kääntänyt KokoTeatterissa esitetytyn yhdysvaltalaisen Sam Shepardin kirjoittaman *Shokkitiloja*-näytelmän suomeksi. Elokuvakäsikirjoituksia hän on tehnyt muun muassa *Omar Elvis* (1996) -dokumenttielokuvaan ja fiktiiviseen lyhytelokuvaan *Vartija* (1999). Laaksonen on kirjottanut yhdessä Salatuissa elämissä Laura Kivirantaa näyttelevän Piitu Uskin kanssa keittokirjan *Salatut (keittiö)elämät* (2001).

Laaksonen on toiminut myös muissa elokuva-alan tehtävissä, esimerkiksi tuotantoassistenttina, kuvaussihteerinä ja järjestäjänä.

Kirjat
------

* Uski, Piitu & Laaksonen, Susanna: *Salatut (keittiö) elämät*. Helsinki: WSOY, 2001. ISBN 951-0-26206-4.
* *Vapaan kirjoittajan anatomia*. Esseekokoelma. Aviador, 2023. ISBN 978-952-381-186-7.

Lähteet
-------

1. 1 2 3 4 5  Pelkovaara-tiimi – Tekijät / Susanna Laaksonen *Yle Vintti*. Viitattu 24.7.2017.
2. ↑  Susanna Laaksonen *Suomen Näytelmäkirjailijat ja Käsikirjoittajat – Näytelmät.fi*. Viitattu 29.10.2020.
3. ↑  Tumma Nainen *Koko Teatteri*. Viitattu 29.10.2020.
4. ↑  Sam Shepard: Shokkitiloja *Koko Teatteri*. Viitattu 29.10.2020.
5. ↑  *Omar Elvis* Elonetissä. Viitattu 29.10.2020.
6. ↑  *Vartija* Elonetissä. Viitattu 29.10.2020.
7. ↑  Salkkari-tähdet innostuivat kokkaamaan *Ilta-Sanomat*.  28.8.2001. Viitattu 29.10.2020.

Aiheesta muualla
----------------

* Lahdensivu, Mika: Pelkovaaralla on kiinteä yhteys nettiin *Ilta-Sanomat*.  9.2.2004. Viitattu 29.10.2020.
* Laaksonen, Susanna: Rikollinen vastaa Salatuista elämistä *Helsingin Sanomat*.  21.9.1999. Viitattu 29.10.2020.
Tahiridien Khorasan noin vuonna 836 jaa.
**Tahiridit** (821–873 jaa.) oli taustaltaan persialainen mahtisuku, joka toimi Khorasanissa Koillis-Persiassa muodollisesti Bagdadin abbasidikalifien alaisina kuvernööreinä, mutta käytännössä hyvin itsenäisesti. Sen perustaja oli Ṭahir ibn al-Ḥusayn, lempinimeltä "silmäpuoli", abbasidikalifi al-Mamunin (813–833) kenraali, joka oli tehnyt palveluksia kalifille tämän sotiessa veljeään al-Aminia vastaan.

Tahiridit hallitsivat ensin Mervistä käsin, mutta siirsivät hallintonsa myöhemmin Nišapuriin. Molemmat kaupungit olivat silkkitien varrella, mutta Nišapur oli lännempänä. Al-Husaynin seuraajat laajensivat hallitsemaansa aluetta Intian rajoille asti. Tahiridien laaja suku käytti suunnattomia rikkauksiaan myös kulttuuriin, ja sen toinen haara toimi kalifin hovin korkeissa hallintoviroissa Bagdadissa. He perustivat luultavasti kirjaston Merviin ja suosivat hovissaan oppineita, *adab* -kirjallisuutta ja musiikkia. Termillä *adab* tarkoitetaan kirjallisuudenlajia, jossa yhdistyy erilaista sivistyneen miehen kasvatukseen liittyvää ainesta, runonsäkeitä, anekdootteja, mallikirjeitä, puheita, puhtaasti filologista ainesta, sananlaskuja jne. Usein *adabin* tehtäväksi on määritelty huvittaminen ja opettaminen. Persialainen runous oli alkamassa tahiridien kaudella, mutta ei nähtävästi vielä päässyt pitkälle.

Tahiridien dynastia
-------------------

| Kuvernööri | vuodet |
| --- | --- |
| **Kuvernöörit Khorasanissan** |  |
| Tahir ibn Husayn | 821-822 |
| Talha ibn Tahir | 822-828 |
| Abdallah ibn Tahir al-Khurasani | 828-845 |
| Tahir (II) ibn Abdallah | 845-862 |
| Muhammad ibn Tahir (II) | 862-873 |
| **Kuvernöörit Bagdadissa** |  |
| Tahir ibn Husayn | 820-822 |
| Ishaq ibn Ibrahim al-Mus'abi | 822-850 |
| Muhammad ibn Ishaq ibn Ibrahim | 850-851 |
| Abdallah ibn Ishaq ibn Ibrahim | 851 |
| Muhammad ibn Abdallah ibn Tahir | 851-867 |
| Ubaydallah ibn Abdallah ibn Tahir | 867-869 |
| Sulayman ibn Abdallah ibn Tahir | 869-879 |
| Ubaydallah ibn Abdallah (uudelleen) | 879-885 |
| Muhammad ibn Tahir (II) | 885-890 |
| Ubaydallah ibn Abdallah (uudelleen) | 890-891 |

Lähteet
-------

* Daniel, Elton L.: Taherids *Encyclopaedia Iranica*.  17.9.2015. Viitattu 15.3.2021.
* Kennedy, Hugh: *(2016). The Prophet and the Age of the Caliphates: The Islamic Near East from the 6th to the 11th Century (Third ed.)*. Routledge, 2016. ISBN 978-1-138-78761-2.
* Tahirid dynasty *Encyclopaedia Britannica*. Viitattu 15.3.2021.

#### Viitteet

1. 1 2  Daniel, 2015
2. ↑  Encyclopaedia Britannica
3. ↑  Kennedy, 2016, s. 139, 144
**Samuel E. Mitchell Jr.** (s. 2. syyskuuta 1963 Columbus) on yhdysvaltalainen ammattilaisuransa lopettanut koripalloilija ja valmentaja.

Ura
---

Mitchell pelasi yliopistokoripalloa Mercerin yliopistossa neljä vuotta. Vuoden 1985 NBA:n varaustilaisuudessa Houston Rockets varasi hänet kolmannella kierroksella, mutta Mitchellin NBA-ura alkoi vasta neljä vuotta myöhemmin, jolloin hän siirtyi Minnesota Timberwolvesiin. Ensimmäisellä kaudella Mitchell teki pisteitä keskimäärin 12,7 ottelua kohden, mutta kausi 1990–1991 oli tilastojen valossa hänen parhaansa, sillä Mitchell teki 14,6 pistettä ottelua kohden. Mitchell lopetti pelaajauransa vuonna 2002 pelattuaan kolmetoista kautta NBA:ssa. Kaudesta 2004–2005 lähtien Mitchell toimi Toronto Raptorsin päävalmentajana, jota valmennettassa hänet valittiin kauden 2006–2007 NBA:n vuoden valmentajaksi. Mitchell ehti toimia Raptorsin valmentajana viisi kautta ennen potkujaan joulukuussa 2008. Kaudella 2015–2016 hän toimi Minnesota Timberwolvesin päävalmentajana noustuaan apuvalmentajan paikalta Flip Saundersin tilalle tämän heikentyneen terveyden vuoksi.

Lähteet
-------

1. ↑  Sam Mitchell Basketball-Reference. Viitattu 8.1.2010. (englanniksi)
2. ↑  Sam Mitchell Named 2006-07 Coach of the Year  24.4.2007. National Basketball Association. Viitattu 8.1.2010. (englanniksi)
3. ↑  Mitchell Relieved Of Duties, Jay Triano Takes Over On Interim Basis  3.12.2008. National Basketball Association. Viitattu 8.1.2010. (englanniksi)
4. ↑  Minnesota Timberwolves launch search for head coach and head of basketball operations *NBA.com*.  13.4.2016. Viitattu 18.1.2018. (englanniksi)

Aiheesta muualla
----------------

* Pelaajatilastot (englanniksi)
Tremezzina on kunta Pohjois-Italiassa Comon maakunnassa Lombardian alueella. Kunta perustettiin vuonna 2014, kun neljä Comojärven rannalla sijainnutta kuntaa, Lenno (1 833 asukasta), Mezzegra (1 014), Ossuccio (973) ja Tremezzo (1 258), yhdistyivät muodostaen Tremezzinan kunnan. 

Giulinon kylässä, joka kuului ennen kuntaliitosta Mezzegran kuntaan, partisaanit teloittivat Benito Mussolinin ja hänen rakastajattarensa Clara Petaccin 28. huhtikuuta 1945.

Lähteet
-------

1. 1 2 3 4  www.tuttitalia.it
2. ↑  Kuntaliitokset 2014
3. ↑  Museo della Fine della Guerra

Aiheesta muualla
----------------

* Kuvia tai muita tiedostoja aiheesta **Tremezzina** Wikimedia Commonsissa

Comon maakunta
Albavilla | Albese con Cassano | Albiolo | Alserio | Alta Valle Intelvi | Alzate Brianza | Anzano del Parco | Appiano Gentile | Argegno | Arosio | Asso | Barni | Bellagio | Bene Lario | Beregazzo con Figliaro | Binago | Bizzarone | Blessagno | Blevio | Bregnano | Brenna | Brienno | Brunate | Bulgarograsso | Cabiate | Cadorago | Caglio | Cagno | Campione d’Italia | Cantù | Canzo | Capiago Intimiano | Carate Urio | Carbonate | Carimate | Carlazzo | Carugo | Casasco d’Intelvi | Caslino d’Erba | Casnate con Bernate | Cassina Rizzardi | Castelmarte | Castelnuovo Bozzente | Castiglione d’Intelvi | Cavargna | Cerano d’Intelvi | Cermenate | Cernobbio | Cirimido | Claino con Osteno | Colonno | Colverde | Como | Corrido | Cremia | Cucciago | Cusino | Dizzasco | Domaso | Dongo | Dosso del Liro | Erba | Eupilio | Faggeto Lario | Faloppio | Fenegrò | Figino Serenza | Fino Mornasco | Garzeno | Gera Lario | Grandate | Grandola ed Uniti | Gravedona ed Uniti | Griante | Guanzate | Inverigo | Laglio | Laino | Lambrugo | Lasnigo | Lezzeno | Limido Comasco | Lipomo | Livo | Locate Varesino | Lomazzo | Longone al Segrino | Luisago | Lurago Marinone | Lurago d’Erba | Lurate Caccivio | Magreglio | Mariano Comense | Maslianico | Menaggio | Merone | Moltrasio | Monguzzo | Montano Lucino | Montemezzo | Montorfano | Mozzate | Musso | Nesso | Novedrate | Olgiate Comasco | Oltrona di San Mamette | Orsenigo | Peglio | Pianello del Lario | Pigra | Plesio | Pognana Lario | Ponna | Ponte Lambro | Porlezza | Proserpio | Pusiano | Rezzago | Rodero | Ronago | Rovellasca | Rovello Porro | Sala Comacina | San Bartolomeo Val Cavargna | San Fedele Intelvi | San Fermo della Battaglia | San Nazzaro Val Cavargna | San Siro | Schignano | Senna Comasco | Solbiate | Sorico | Sormano | Stazzona | Tavernerio | Torno | Tremezzina | Trezzone | Turate | Uggiate-Trevano | Val Rezzo | Valbrona | Valmorea | Valsolda | Veleso | Veniano | Vercana | Vertemate con Minoprio | Villa Guardia | Zelbio
**Tahitin beachfutismaajoukkue** (lempinimeltään *Tiki Toa*, suom. *Soturijumalat*) edustaa Tahitia beachfutiksen kansainvälisissä otteluissa. Joukkuetta hallinnoi Tahitin jalkapalloliitto ja se kuuluu OFC:hen ja FIFA:an. Tahitin maajoukkue kilpaili ensimmäistä kertaa MM-kilpailuissa vuonna 2011 Ravennassa. Vuoden 2015 MM-kilpailuissa Espinhossa Tahiti selviytyi finaaliin, jonka se hävisi isäntämaa Portugalille 5-3. 

Maajoukkueen päävalmentajana toimii Tehina Rota ja kapteenina Raimana Li Fung Kuee.

Pelaajat
--------

Tahitin pelaajat vuoden 2015 MM-kilpailuissa, joista joukkue saavutti hopeaa.

|  |  |
| --- | --- |
| * **1** MV Jonathan Torohia
* **2** P Angelo Tchen
* **3** P Tainui Lehartel
* **4** P Heimanu Taiarui
* **5** L Raimoana Bennett
* **6** L Patrick Tepa
 | * **7** L Raimana Li Fung Kuee (**C**)
* **8** L Heiarii Tavanae
* **9** H Naea Bennett
* **10** H Tearii Labaste
* **11** L Teva Zaveroni
* **12** MV Franck Revel
 |

Lähteet
-------

1. ↑
2. ↑   (Arkistoitu – Internet Archive)
**Susanna Madora Salter** (2. maaliskuuta 1860 – 16. maaliskuuta 1961) oli yhdysvaltalainen poliitikko, pormestari ja raittiusliikkeen aktivisti.

Salter syntyi Ohiossa ja muutti perheineen Kansasiin. Hän opiskeli maatalousopistossa, meni naimisiin ja muutti Argoniaan, missä oli kotiäitinä ja toimi naisten kristillisessä raittiusliikkeessä. Hänet valittiin kieltolakipuolueen ehdokkaana Argonian pormestariksi vuonna 1887, vain pari viikkoa sen jälkeen kun naiset olivat saaneet Kansasissa äänioikeuden. Monet miehet olivat äänestäneet häntä vitsinä, mutta Salter osoittautui yllättävän päteväksi pormestariksi. Sekä hänen isänsä että appensa olivat toimineet poliittisissa viroissa. Salter ei kuitenkaan asettautunut enää ehdokkaaksi toiselle kaudelle.

Lähteet
-------

1. ↑  Suzanne M. Leland: Salter, Susanna *Encyclopedia of the Great Plains*. Viitattu 12.3.2022.
2. ↑  Kansas Historical Society: Susanna Madora Salter – First woman mayor in the U.S. 1860-1961 *Kansapedia*.  2016. Viitattu 12.3.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* SNAC

 |

 |
Michel Tremblay vuonna 2017.
**Michel Tremblay** (s. 25. kesäkuuta 1942 Montreal, Kanada) C.Q. on kanadalainen romaani- ja näytelmäkirjailija.

Tremblay kasvoi Montrealin ranskankielisellä alueella, jonka työväenluokka ja tämän murre ovat merkittävästi vaikuttaneet hänen tuotantoonsa. Tremblay kirjoitti ensimmäisen näytelmänsä *Les Belles-Sœurs* vuonna 1965. Se sai ensi-iltansa Théâtre du Rideau Vertissä 28. elokuuta 1968. Näytelmän vaikutus on ollut suuri, sillä se esitteli québeciläisen työväenluokan ja tämän murteen valtayleisölle. Näytelmä synnytti kiistaa kuvaamalla työväenluokan naisten elämää ja hyökkäämällä ahdasmielistä, hyvin uskonnollista 1900-luvun puolivälin Québecin yhteiskuntaa vastaan.

Ennen 1960-luvun alun rauhallista vallankumousta Tremblay piti Québeciä köyhänä työväenluokan provinssina, jota hallitsivat englanninkielinen eliitti ja katolinen kirkko. Tremblayn tuotanto oli ennen kaikkea modernia yhteiskuntaa luomaan pyrkineen, liberaalin ja nationalistisen ajatuksen kannattajien etujoukkoa.

Monet Tremblayn tunnetuimmat näytelmät ovat keskittyneet naishahmoihin. Hänen teostensa naiset ovat yleensä vahvoja, mutta heitä hallitsevat demonit, jotka heidän täytyy kukistaa. Hänen sanotaan näkevän Québecin matriarkaalisena yhteiskuntana. Tremblay on itse avoimesti homoseksuaali, ja useissa hänen romaaneissaan esiintyykin homoseksuaalisia henkilöitä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Latvia
* Tšekki
* Australia
* Korea
* Alankomaat
* Puola
* Portugali

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* SNAC
* IdRef

 |

 |
**Sunrise** on kaupunki Browardin piirikunnassa Floridassa Yhdysvalloissa ja osa Miamin – Fort Lauderdalen – West Palm Beachin metropolialuetta. Vuoden 2010 väestönlaskennassa kaupungissa oli 84 439 asukasta.

Kaupungin perustaja oli iowalaislähtöinen rakentaja Norman W. Johnson, joka osti maata Browardin piirikunnan syrjäseudulta Plantationin kaupungin pohjoispuolelta vuonna 1960. Nähtävyydeksi hän pystytti sinne Upside-Down Housen, ylösalaisin olevan version myymästään talomallista, minkä oli tarkoitus houkutella talonostajia. Virallisesti kaupunki perustettiin 22. kesäkuuta 1961 nimellä Sunrise Golf Village. Nimensä se sai läheisestä golfkentästä ja Sunrise Boulevard -kadusta.

BB&T Center
Vuonna 1967 kaupungissa oli noin 4 300 asukasta, ja sen pinta-ala oli vajaat viisi neliökilometriä. Väkiluku lähti vahvaan nousuun 1970-luvulla, kun Browardin piirikunnan asutus alkoi levitä länteen. Kaupungin pinta-ala kasvoi vajaaseen 50 neliökilometriin alueliitosten myötä. Kaupungin nimeksi muutettiin Sunrise 2. maaliskuuta 1971. 50 000 asukkaan raja ylitettiin arvioiden mukaan lokakuussa 1984.

Sunrisessa sijaitsevat muun muassa Etelä-Floridan suurin yrityspuisto Sawgrass International Corporate Park, yli 350 liikkeen ostoskeskus Sawgrass Mills ja NHL-jääkiekkoseura Florida Panthersin kotiareena BB&T Center. Kaupungin luoteisrajalta alkaa Evergladesin suoalue.

Lähteet
-------

1. 1 2  QuickFacts United States Census Bureau. Viitattu 12.2.2016. (englanniksi)
2. 1 2 3  Lynch, Ray: Norman W. Johnson, 72, Created City Of Sunrise *Sun Sentinel*.  14.3.1990. Tribune Publishing.  Arkistoitu 29.10.2015. Viitattu 12.2.2016. (englanniksi)
3. 1 2 3 4 5 6  City History City of Sunrise. Viitattu 12.2.2016. (englanniksi)
4. 1 2  Broward by the Numbers Broward County.  Arkistoitu 29.3.2016. Viitattu 12.2.2016. (englanniksi)
5. ↑  Business Parks City of Sunrise.  Arkistoitu 16.3.2016. Viitattu 12.2.2016. (englanniksi)
6. ↑  Lisett, Araujo: Sawgrass Mills Survival Guide *Miami.com*.  21.9.2011. Miami Herald Media. Viitattu 12.2.2016. (englanniksi)

Aiheesta muualla
----------------

* Kuvia tai muita tiedostoja aiheesta **Sunrise** Wikimedia Commonsissa

* Kaupungin sivusto (englanniksi)
Moreno Veloso vuonna 2014.
**Moreno Veloso** (s. 22. marraskuuta 1972 Salvador) on brasilialainen muusikko. Hän on Caetano Veloson poika ja aloitti laulamisen 3-vuotiaana, kuusi vuotta myöhemmin myös kitaransoiton. Lauluntekijänä hän debytoi vuonna 1982 isänsä kappaleessa "Um Canto de Afoxé para Bloco Do Ile". Teini-ikäisenä Veloso kiersi isänsä ja Gilberto Gilin kanssa lyömäsoittajana. Myöhemmin hän soitti selloa Carlinhos Brownille. Hän on perustanut oman studionsa. Hän on julkaissut muun muassa kokeellisen albumin *Music Typewriter* (2001) yhdessä Alexandre Kassinin ja Domênico Lancelottin kanssa.

Lähteet
-------

1. ↑  AllMusic: Moreno Veloso


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Yhdysvallat
* Kroatia

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
**Falklandinkettu** (*Dusicyon australis*) on sukupuuttoon kuollut koiraeläin. Nisäkäsnimistötoimikunnan ehdotus sen uudeksi nimeksi on **falklandinkoira**. Paikalliset käyttivät siitä nimitystä "warrah". Lajia esiintyi vain Falklandinsaarilla, mistä se hävisi vuonna 1876.

Historia
--------

Laji tunnetaan pääasiassa Charles Darwinin kuvausten perusteella. Sillä oli kellanruskea turkki ja valkoinen hännänpää. Falklandinketun ruokavalio on vielä hämärän peitossa, mutta se saattoi saalistaa hanhia, pingviinejä sekä hyönteisiä ja asua koloissa. Darwinin vieraillessa saarilla vuonna 1833 kettu oli jo harvinainen. Falklandinkettua metsästettiin turkkinsa takia ja koska se uhkasi paikallisten lampaita. Kettu ei osannut pelätä ihmistä eikä voinut piiloutua puuttomilla saarilla.

Sukulaissuhteet
---------------

Falklandinketun kallon piirteiden erikoisen yhdistelmän perusteella lajin on arveltu olevan sukua koirille (*Canis*), eteläamerikanketuille (*Lycalopex*) ja ravunsyöjäketulle (*Cerdocyon thous*). 2000-luvulla tehdyt DNA-analyysit ovat kuitenkin osoittaneet, että falklandinketun lähin elossa oleva sukulainen on harjasusi (*Chrysocyon brachyurus*). Falklandinketun ja harjasuden kehityslinjat erkanivat toisistaan arviolta 6,7 miljoonaa vuotta sitten. Sukupuuttoon kuollut *Dusicyon avus* saattoi olla vielä läheisempää sukua falklandinketulle.

Alkuperä
--------

Nykyään Falklandinsaaria erottaa Etelä-Amerikasta 460 km leveä salmi eivätkä saaret ole olleet yhteydessä mantereeseen edes jääkausien aikana, mikä herättää kysymyksiä, miten laji on päätynyt saarille. Jääkauden aikana Falklandinsaarten ja Etelä-Amerikan välinen salmi oli kuitenkin paljon kapeampi, kapeimmillaan vain noin 20 km, ja saattoi jäätyä kokonaan kylminä talvina. Koska falkandinkettujen edeltäjät olivat tottuneet etsimään ruokaa meren rannoilta, niillä oli paremmat mahdollisuudet kulkea jäätä pitkin saarille kuin muilla maanisäkkäillä.

Lähteet
-------

1. ↑  IUCN SSC Canid Specialist Group: *Dusicyon australis* *IUCN Red List of Threatened Species. Version 2014.1*.  2008. International Union for Conservation of Nature, IUCN, Iucnredlist.org. Viitattu 16.7.2014. (englanniksi)
2. ↑  Dusicyon australis (Arkistoitu – Internet Archive) Luonnontieteellinen museo
3. ↑  Slater, Graham J. et al.: Evolutionary history of the Falklands wolf.  *Current Biology*, 3.11.2009, 19. vsk, nro 20, s. R937–R938. doi:10.1016/j.cub.2009.09.018. ISSN 0960-9822. Artikkelin verkkoversio (pdf). Viitattu 8.9.2021.  (englanniksi)
4. ↑  The origins of the enigmatic Falkland Islands wolf *nature.com*.

Aiheesta muualla
----------------

* (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Dusicyon australis | 
* Wikidata: Q205935
* Wikispecies: Dusicyon australis
* ARKive: dusicyon-australis
* CoL: 3844R
* EoL: 328004
* GBIF: 2434452
* iNaturalist: 42085
* IRMNG: 11427963
* ITIS: 621852
* IUCN: 6923
* MSW: 14000798
* NCBI: 673762

 |
|  |
| Canis australis | 
* Wikidata: Q109647081
* GBIF: 7689983

 |

 |
**Sam Liebkind** (s. 27. lokakuuta 1983 Helsinki) on suomalainen jääkiekkovalmentaja, joka toimii Itävallan Erste Bank Eishockey Ligan EC Graz 99ersin maalivahtivalmentajana.

Ura
---

Liebkind toimi jo 19-vuotiaana Suomi-sarjajoukkue Heinolan Kiekon maalivahtivalmentajana kaudella 2002–2003. Kaudella 2004–2005 hän hoiti vain 21-vuotiaana samaa virkaa Pelicansin SM-liigajoukkueessa. Vuodet 2005–2007 Liebkind toimi Espoo Bluesin B-nuorten valmennuksessa; kaudella 2005–2006 hän oli joukkueen apuvalmentaja ja kaudella 2006–2007 maalivahtivalmentaja. Jälkimmäinen kausi päättyi Bluesilla SM-pronssiin.

Vuodet 2007–2011 Liebkind toimi Norjan GET-liigan Stavanger Oilersin maalivahtivalmentajana. Hän toimi ensimmäisen kautensa 2007–2008 päätteeksi myös Aasian liigassa japanilaisjoukkue Oji Eaglesin maalivahtivalmentaja ja voitti sen päätteeksi mestaruuden. Kausi 2009–2010 päättyi Liebkindillä Stavangerissa Norjanmestaruuteen ja kausi 2010–2011 hopeaan.

Liebkind on toiminut myös Norjan A-maajoukkueen maalivahtivalmentajana Vancouverin olympiakisoissa 2010 sekä MM-kilpailuissa vuosina 2009 ja 2010. Kaudeksi 2011–2012 hän siirtyi itävaltalaisen EC Graz 99ersin maalivahtivalmentajaksi.

Liebkind siirtyi EC Graz 99ersin riveistä Itävallan Pääkaupunkiin, Vienna Capitalsin valmennustiimiin kaudelle 2012–2013. Vienna Capitals teki seurahistoriaa voittamalla Erste Bank Eishockey Ligan ennakkosuosikki seuran Redbull Salzburgin puolivälierissä ja eteni aina Erste Bank Eishockey Ligan finaaleihin ensimmäistä kertaa 2005 jälkeen. UPC Vienna Capitals voitti Erste Bank Eishockey Ligan runkosarjan sekä hopeaa kaudella 2012–2013.

Kaudella 2015-2016 Liebkind siirtyi Saksan DEL-2 -liigaan Löwen Frankfurtin riveihin maalivahtivalmentajana. Joukkue voitti Saksan DEL-2 -mestaruuden kaudella 2016-2017. 

Liebkind toimii myös apuvalmentajana Japanin U18-maajoukkueessa, jonka mukana joukkue voitti historiallisen mestaruuden ja nousi toiseksi korkeimmalle kansainvälisen jääkiekkoliiton sarjatasolle (Division 1A), jossa Liebkind edelleen on aktiivinen.

Lähteet
-------

1. 1 2 3 4  EliteProspects
Michel Tabachnik
**Michel Tabachnik** (s. 10. marraskuuta 1942) on sveitsiläinen kapellimestari ja säveltäjä. Hän opiskeli pianonsoittoa, sävellystä ja orkesterinjohtoa kotikaupungissaan Genevessä. Hän on pitkän uransa aikana johtanut useita orkestereita ja työskennellyt myös oopperataloissa. Säveltäjänä hän on julkaissut omia teoksiaan 1960-luvulta lähtien.

Tabachnik julkaisi romaanin *Il était une fois un enfant* (1999).

Auringon temppeli
-----------------

Kuusitoista Auringon temppeli -kultin jäsentä kuoli Ranskan Vercorsissa joulukuussa 1995. Tabachnikia alettiin tutkia tapauksen johdosta vuonna 1996. Hän myönsikin olleensa yhteyksissä kulttiin, mutta kertoi, ettei tiennyt mitään kuolemista.

Tabachnikia vastaan nostettiin kuitenkin syyte, sillä syyttäjät uskoivat, että Tabachnik oli ollut johtavassa asemassa Auringon temppelissä. He vaativat Tabachnikille viiden vuoden tuomiota yllytyksestä kuolemiin, joiden liikkeen jäsenet uskoivat johtavan uuteen syntymään Siriuksella. Myös Jean-François Mayer, joka osallistui tutkimuksiin asiantuntijana, piti Tabachnikin asemaa kultissa korkeana. Hän ei kuitenkaan liittänyt Tabachnikia surmiin, vaan katsoi, että niiden takana oli Joseph di Mambro, joka itse kuoli kultti-itsemurhien yhteydessä vanhana ja sairaana.

Tabachnik vapautettiin syytteistä, ja päätös pysyi myöhemmin myös ylemmässä oikeusasteessa.

Lähteet
-------

1. ↑  Solar Temple: Tabachnik Acquitted (Arkistoitu – Internet Archive)
2. ↑  "The Vain Hopes of the Tabachnik Trial" (Arkistoitu – Internet Archive)
3. ↑  Uskonnolliset joukko(itse)murhat (Arkistoitu – Internet Archive)
4. ↑  Conductor cleared of cult deaths

Aiheesta muualla
----------------

* Viralliset sivut (Arkistoitu – Internet Archive) (englanniksi), (ranskaksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |
|  |
| Taiteenala | 
* BRAHMS
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* IdRef

 |

 |
**Suntarin ulus** eli **Suntarin piiri** (ven. Сунтарский улус (район), *Suntarski ulus (raion)*, jak. Сунтаар улууһа, *Suntaar uluuha*) on kunnallinen itsehallintoalue Sahan tasavallan länsiosassa Venäjällä. Piiri sijaitsee Viljuin keskijuoksun ympärillä ja rajoittuu pohjoisessa Njurban piiriin, idässä Verhneviljuiskin, kaakossa Oljokminskin, etelässä Lenskin ja lännessä Mirnyin piiriin.

Piirin pinta-ala on 57 800 km² ja vuonna 1995 sen asukasluku oli 27 100. Vuonna 1989 asukasluku oli 23 500, joista oli jakuutteja 92,5 prosenttia, venäläisiä 5,0 prosenttia sekä evenkejä ja eveenejä molempia 0,2 prosenttia.
Tärkeitä elinkeinoja ovat maanviljely sekä nautakarjan ja hevosten kasvatus.

Kuntajako
---------

Suntarin ulus (piiri) käsittää 26 naslegia eli maalaiskuntaa, joissa on yhteensä 39 asutusta. Piirin hallinnollinen keskus on Suntarin kylä.

Kunnat:

|  |  |  |  |  |
| --- | --- | --- | --- | --- |
| * Allaga
* Arylah
* Bordon
* Viljutšan
* Žarhan
 | * Ilimnir
* Kempendjai
* Krestjah
* Kuokunu
* Kutana
 | * Kjukei
* Kjundjaje
* Mar-Kjuöl
* Nahara
* Suntar
 | * Tenkja
* Toibohoi
* Tolon
* Tuoidah
* Tjubjai
 | * Tjubjai-Žarhan
* Hadan
* Horo
* Šeja
* Elgjai
 |

Lähteet
-------

1. 1 2  Yakutiatravel.com (Arkistoitu – Internet Archive)
2. 1 2  Tietoa Suntarin ulusista (Arkistoitu – Internet Archive)
3. ↑  Перечень населенных пунктов, входящих в состав сельских и и городских поселений Республики Саха (Якутия) (Arkistoitu – Internet Archive) il-tumen.ru

Aiheesta muualla
----------------

* Suntarin uluusin kartta

Sahan lippuSahan piirijako
**Kaupunkipiirikunnat:** Jakutsk | Žatai  

**Piirit ja ulusit:** Abyi | Aldan | Allaiha | Amga | Anabarin kansallinen | Bulun | Bytantain evenien kansallinen | Gornyi | Hangalass | Kobjai | Megino-Kangalass | Lensk | Mirnyi | Moma | Nam | Nerjungri | Nižnekolymsk | Njurba | Oimjakon | Olenjokin kansallinen | Oljokminsk | Srednekolymsk | Suntar | Tatta | Tompo | Tšuraptša | Ust-Aldan | Ust-Jansk | Ust-Maja | Verhnekolymsk | Verhneviljuisk | Verhojansk | Viljuisk | Žiganskin kansallinen
**Falklampi** on pieni ja saareton järvi Kirkkonummen luoteisosassa Petäjärven länsipuolella. Sen pinta-ala on 5,065 hehtaaria ja rantaviivan pituus 1 245 metriä. Etäisyys Helsingin keskustasta on 33 kilometriä länsiluoteeseen.

Maantiede
---------

Falklammen ulottuvuus lännestä itään on 490 metriä. Järveä jakaa pohjoisrannalta etelään pistävä niemi. Järven pohjoisrannalla on pientaloja. Etelässä on metsämaata ja Brunniberget, jonka laki on noin 95 metriä merenpinnan yläpuolella eli noin 50 metriä Falklammen pintaa korkeammalla.

Falklampi (22.008.1.011) kuuluu Harvsån valuma-alueeseen (22.008), joka on kolmannen jakovaiheen vesistö Siuntionjoen päävesistössä (22). Harvsån valuma-alueeseen kuuluu kuusitoista vähintään hehtaarin laajuista vakavettä, joista laajimmat ovat Storträsk – Bakträsk ja Petäjärvi.

Lähteet
-------

1. 1 2 3  Falklampi (sijainti maastokartalla) *Karttapaikka*. Helsinki:  Maanmittauslaitos. Viitattu 10.1.2023.
2. 1 2 3  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 10.1.2023.
3. ↑  Falklampi (22.008.1.011) *Järviwiki*. Suomen ympäristökeskus. Viitattu 10.1.2023.
4. ↑  Harvsån valuma-alue (22.008) *Järviwiki*. Suomen ympäristökeskus. Viitattu 10.1.2023.
*Tämä artikkeli käsittelee Mietoisissa olevaa koulua. Kotkalaisesta koulusta katso Tavastilan koulu (Kotka).*
**Tavastilan koulu** on Mietoisten keskustassa Mynämäellä sijaitseva koulu, joka on perustettu vuonna 1882.

Historia
--------

Tavastilan tila, jonka päärakennukseen koulu alun perin perustettiin, oli 1300-luvulta lähtien Tavastin suvun omistuksessa. Tilan ensimmäisen tunnettu omistaja oli Olavi Tavast, joka oli piispa Maunu Tavastin isä. Mietoisten kunnan haltuun tila siirtyi vuonna 1881. Koulu aloitti toimintansa tilan päärakennuksessa vuonna 1882 ja se toimi samassa rakennuksessa aina vuoteen 1954, jolloin nykyinen koulurakennus valmistui. Vanha koulu luovutettiin vuonna 1964 Mietoisten Kotiseutuyhdistyksen käyttöön, joka perusti tilalle Tavastilan kotiseutumuseon.

Koulu nykyään
-------------

Tavastilan koulu on Pyhän koulun ohella toinen entisen Mietoisten kunnan alueella sijaitsevista, vielä toiminnassa olevista kouluista. Tavastilassa opiskelee noin 120 oppilasta ja sen henkilökuntaan kuuluu 7 opettajaa.

Lähteet
-------

1. 1 2 3  Mynämäen kunta: Tavastilan koulu *mynamaki.fi*.  Arkistoitu 15.4.2012. Viitattu 2.1.2010.
2. ↑  Tavastilan koulu *peda.net*. Viitattu 2.2.2023.

Aiheesta muualla
----------------

* Reino Kauko (toim.): *Mietoisten kunnan koululaitos 1882-1982*. Mietoisten kunta, 1982.
**Tavastia ry** on Helsingin yliopiston Hämäläis-Osakunnan seniorijärjestö. Yhdistyksen tarkoituksena on koota yhteen osakunnan entiset jäsenet ja pitää heidät jatkuvassa kosketuksessa osakuntaan. Yhdistys toimii myös Hämeen maakunnan aineelliseksi ja henkiseksi kohottamiseksi ja hämäläisen hengen lujittamiseksi.

Tavastia ry on perustettu vuonna 1940. Perustajajäseninä oli joukko arvovaltaisia entisiä osakuntalaisia, joukossa muiden muassa Bruno Salmiala, A. A. Koskenjaakko, J. W. Rangell, Antti Tulenheimo, Akseli Nikula ja Niilo Söyrinki. Yhdistys järjesti tapaamisia Helsingissä ja Tampereella sota-aikanakin.

Toiminnassaan yhdistys tukeutuu vahvasti Hämäläis-Osakuntaan. Merkittävin yhteistyön saavutus oli 1978 julkaistu kaksiosainen Hämäläis-Osakunnan historia, jonka kirjoitti väitöskirjatyönään Seppo Kuusisto. Hankkeen puuhamiehinä olivat L. A. Puntila ja Aarno Lampi.

1980- ja 1890-luvuilla yhdistyksen pitkäaikaisina puheenjohtajina toimivat ensin Arto Alaspää ja hänen jälkeensä Marsa Bäck. Heidän aikanaan Tavastia alkoi järjestää suosittuja taidenäyttelyitä osakunnan kirjastossa. Yhdistys perusti myös Tavastia-mitalin, jonka suunnitteli kuvanveistäjä Terho Sakki. Ensimmäinen mitali luovutettiin professori Sara Hildénille yhdistyksen 50-vuotisjuhlassa 1990.

Yhdistys korostaa tiivistä alumnitoimintaa Hämäläis-Osakunnan kanssa niin, että opiskelijat valmistumisen jälkeen säilyttäisivät osakunnan kautta kontaktin yliopistomaailmaan.

Lähteet
-------

* Lampi, Aarno, *Hämäläisyys yhdyssiteenä: Hämäläis-osakunnan senioriyhdistys Tavastia ry, 1940–1990*. Helsinki: Tavastia 1993 ISBN 951-96759-0-6
* Kuusisto, Seppo, *Kansallishenkeen uskoen: Hämäläis-osakunnan historia*, 2. osa. s. 139–141. Helsingin yliopisto 1978 ISBN 951-45-1366-5

Aiheesta muualla
----------------

* Yhdistyksen kotisivut
* Hämäläis-Osakunta